રાજ્યમંત્રી ઇશ્વરસિંહ પટેલે શિબિરાર્થીઓને સંબોધન કરતાં જણાવ્યું હતું કે, ૧૯૯૦-૯૧ થી નર્મદા શ્રમ શિબિરનું આયોજન કરવામાં આવે છે. એટલે કે અંદાજે ૨૭-૨૮ વર્ષ પહેલાં જ્યારથી આ સરદાર સરોવર ડેમની શરૂઆત થઇ ત્યારથી ગુજરાતભરના તમામ જિલ્લામાંથી શિબિરાર્થીઓ અહીં આવે છે. આજે પણ ૧૫૦ જેટલા શિબિરાર્થીઓ જે ભાગ લઇ રહ્યાં છે તે તમામને શુભેચ્છા પાઠવતાં નર્મદા મૈયાને સ્વચ્છ બનાવવાની સાથે પર્યટન સ્થળો, ધાર્મિક સ્થળોને પણ સ્વચ્છ રાખવાની ભાવનાને ઉજાગર કરી પોતાનામાં રહેલા સ્વચ્છતાના ગુણોને સાકાર કરી વડાપ્રધાન નરેન્દ્રભાઇ મોદીના સ્વચ્છતાના સ્વપ્નને સાકાર કરવા તેમણે ખાસ અનુરોધ કર્યો હતો. રાજ્યમંત્રીપટેલે વધુમાં ઉમેર્યું હતું કે, દેશના વડાપ્રધાન નરેન્દ્રભાઇ મોદીના હસ્તે તેમના ગુજરાતનાં મુખ્યમંત્રી તરીકેના કાર્યકાળ દરમિયાન તા.૩૧ મી ઓક્ટોબર, ૨૦૧૩ ના રોજ સ્ટેચ્યુ ઓફ યુનિટી પ્રોજેક્ટના શિલાન્યાસ બાદ પાંચ વર્ષના ટૂંકાગાળામાં જ તા.૩૧ મી ઓક્ટોબર, ૨૦૧૮ ના રોજ વિશ્વમાં સૌથી ઉંચી ૧૮૨ મીટરની સરદાર સાહેબની પ્રતિમાનું લોકાર્પણ થતાં આવનારા દિવસોમાં દેશ-વિદેશના પ્રવાસીઓ અહીં મોટી સંખ્યામાં આવનાર છે. ૫૬૨ જેટલા રજવાડાઓને એક કરનારા અખંડ ભારતના શિલ્પી સરદાર વલ્લભભાઇ પટેલ સાહેબની આ વિરાટ પ્રતિમા ભાવિ પેઢી માટે પ્રેરણાદાયી બની રહેશે.